Դու (դեպարտամենտ)

Դու (), դեպարտամենտ Ֆրանսիայի կենտրոնական մասում։ 1999 թվականի տվյալներով բնակչությունը կազմել է 499 062 մարդ, ինչը 51-րդ ցուցանիշն է։

Պատմություն 
Անտիկ ժամանակներում Դուի տարածքում բնակվում էին կելտական սեքվաններ ցեղերը։ Ավանդույթի համաձայն, քրիստոնեությունն այստեղ է թափանցել Ֆերեոլ և Ֆերյուս Բեզանսոնցի եղբայրների քարոզների շնորհիվ, ովքեր սպանվեցին 212 թ.:

XI դարում կայսեր կամքով այստեղ կազմավորվեց Բուրգունդիա կոմսությունը, այնուհետև, XIV դարում, այն միացավ Ֆրանսիային։ 1477 թ. տարածքն անցնում է Հաբսբուրգներին, չնայած Լյուդովիկոս XI-ի ռազմական միջամտությանը։

Դուն 1790 թ. մարտի 4-ին Ֆրանսիական հեղափոխության ժամանակ կազմավորված առաջին 83 դեպարտամենտներից մեկն է։ 
 Դու դեպարտամենտի կարգային թիվն է՝ 25։

Աշխարհագրական տվյալներ 
Իր անունն ստացել է Դու գետից։ Բնաշխարհը պայմանավորված է Յուրա լեռների մոտ գտնվելով։ Գտնվում է նախկին Ֆրանշ-Կոնտե գավառի տարածքում։ Երեք կողմերից Դու դեպարտամենտը շրջապատում են Յուրա, Վերին Սոն, Բելֆոր տարածք դեպարտամենտը, արևելքից սահմանակից է Շվեյցարիայի Վե, Նևշատել և Յուրա կանտոններին։ Տարածքը 5 234 կմ² է։

Քաղաքականություն 
Գերագույն խորհրդի նախագահը Կլոդ Ժաներոտն է, ով ներկայացնում է Ֆրանսիայի սոցիալիստական կուսակցությունը։

Զբոսաշրջություն 
Դու դեպարտամենտում տուրիզմը հիմնականում ունի «ընտանիքային բնույթ»։ Նրանց համար Սեն-Պուեն լճի ափերին կազմակերպված են հանգստի մի քանի մարզական կենտրոն, որտեղ կարելի է զբաղվել այնպիսի մարզաձևերով, ինչպիսիք են՝ լեռնային հեծանվավազքը, դահուկավազքը, ձիարշավները, նավակներով ձկնորսությունը։ Նաև հնարավորություն կա զբաղվելու քարանձավների ուսումնասիրությամբ։ 

Զբոսաշրջային եկամուտը կազմում է Դու դեպարտամենտի եկամուտների համարյա 40%-ը, որը համարժեք է ամբողջ Ֆրանսիայի նույն բնույթի եկամտի 1%-ը։ Տուրիզմի բնագավառում կա ավելի քան 15000 աշխատատեղ։

Նաև Դու դեպարտամենտում գտնվում են բազմաթիվ տեսարժան վայրեր, որոնցից ամենանշանավորներն են Բեզանսոնի ամրոցը, թագավորական Արկ-է-Սանան աղի գործարանը, Ժու դղյակը, Լո գյուղը, Մոնբելյար դղյակը և այլն։ Ճանաչողական տուրիզմը կողմնորոշված է դեպի ժամացույցների պատրաստման հետ կապված ժողովրդական արհեստները, ինչպես նաև՝ պատմական տեսարժան վայրերը։

Խոհանոց 
Դու դեպարտամենտում խոհանոցն զբաղեցնում է կարևոր տեղ, մասնավորապես, այստեղ է արտադրվում հայտնի Կոմտե պանիրը և հնարավորություն է ստեղծված այցելելու այն մառանները, որտեղ այս պանիրը հասունանում է։

Ծանոթագրություններ

Արտաքին հղումներ 
 Պաշտոնական կայք 

Ֆրանսիայի գավառներ
1790 հիմնադրումներ Ֆրանսիայում